Khaltmaagiin Battulga

Khaltmaagiin Battulga eller Battulga Khaltmaa (født 3. mars 1963) er en mongolsk politiker som var president i Mongolia fra juli 2017 til juni 2021. Han var medlem av nasjonalforsamlingen Den store Khural fra 2004 til 2016 og transportminister fra 2008 til 2012. Han var kandidat for Mongolias demokratiske parti ved presidentvalget i 2017 og ble valgt til president med 50,6% av stemmene i andre valgomgang.
Han har vært aktiv idrettsmann innen kampsport og er blant annet tidligere verdensmester i sambo fra VM i Kyiv 1983.


== Biografi ==
Battulga har vokst opp under forholdsvis enkle forhold og har ingen høyere utdannelse. Han far var trener i kampsporten sambo, og Battulga var på Mongolias landslag i denne brytesporten fra 1979 til 1990. Han ble verdensmester i klassen under 52 kg i 1983 og tok VM-sølv i 1986 og 1990. I tillegg vant han World Cup i 1989. Fra 2006 var han leder for Mongolias judoforbund.

I 2004 ble Battulga første gang valgt inn i nasjonalforsamlingen, og han ble gjenvalgt i 2008 og 2012. Han var statsråd (transportminister) fra 2008 til 2012.
I 2017 vant han presidentvalget som kandidat for Mongolias demokratiske parti. Han ble innsatt som president 10. juli 2017 i nærvær av statsminister Jargaltulga Erdenebat og avtroppende president Tsakhiagiin Elbegdorj. I sin tiltredelsestale la han vekt på en plan for industrialisering av landet. Han ønsket å opprettholde gode naboforhold til Russland og Kina, men han snakket også varmt om «den tredje nabos politikk», et begrep som i Mongolia betyr å øke relasjonene til andre land enn de to stormaktene som landet er inneklemt mellom. Etter innsettelsesseremonien la Battulga ned krans på minnesmerkene til Djengis Khan og den mongolske revolusjonslederen Damdin Sükhbaatar.


== Innenrikspolitikken ==
Bare dager etter innsettelsen startet Battulga en prosess for å gjeninnføre dødsstraff for seksuelle overgrep. Dette skjedde kort tid etter at dødsstraffen generelt ble avskaffet i landet. Han nedsatte en ekspertgruppe som skulle vurdere dødsstraff for overlagt drap og voldtekt og en måned senere leverte han et forslag til justis- og innenriksdepartementet.Den 27. mars 2019 startet en konstitusjonell krise i Mongolia da nasjonalforsamlingen Den store Khural vedtok en lov som ga landets nasjonale sikkerhetsråd myndighet til å avsette dommere og advokater og også lederen for den nasjonale antikorrupsjonstjenesten. Battulgas parti, som det ledende opposisjonspartiet, hevdet at loven er i strid med maktfordelingsprinsippene og det demokratiske systemet.Etter en grunnlovsendring som trådte i kraft i mai 2020 som bestemte at presidenter ikke kan velges for mer enn en periode kunne Battulga ikke stille til gjenvalg i 2021. Presidentvalget i juni 2021 ble vunnet av den tidligere statsministeren Ukhnaagiin Khürelsükh.


== Utenrikspolitikken ==

Battulga betraktes som en pro-russisk politiker med sterke bånd til Russland og med kjennskap til russisk språk. Han deler dessuten den russiske president Vladimir Putins interesse for judo, og Putin selv har uttalt at deres felles sportsinteresse «medvirker til godt samarbeid og gode personlige relasjoner». Den 14. juni 2018, etter toppmøtet mellom Nord-Korea og USA i Singapore, gratulerte Battulga statslederne Kim Jong-un og Donald Trump og uttalte at «møtet var en milepæl ikke bare for relasjonene mellom Nord-Korea og USA, men for hele nordøstasiaregionen og Koreahalvøya».
Det var ventet at Battulga som Mongolias statsoverhode skulle være vert for møtet på bakgrunn av tidligere oppdrag og fordi landet ligger lett tilgjengelig med tog fra Pyongyang. Noen dager etter toppmøtet inviterte Battulga Kim Jong-un til statsbesøk i Ulan Bator for å markere 70-årsjubileet for de diplomatiske forbindelsene mellom de to landene.


== Familie ==
Battulgas første kone, Ts. Enkhtuya, har vært direktør for selskapet Nüüdelchin Company. Battulga er gift for andre gang med Angelique Davain. Paret har to tvillingpar.Battulga er president i Mongolias judoforbund og under hans lederskap ble Tuvshinbayar Naidan olympisk mester i judo i Beijing i 2008. Judo har i Battulgas lederperiode blitt en av landets mest populære idretter.


== Referanser ==